大隱堂爲范氏西田題
作者：蘇過
朝代：宋

paragraphs: 范侯作園湖之隅，繚以脩竹千芙蕖。
鴨陂下浸波瀾闊，箕山西指峰巒孤。
有堂翼然照通衢，路人尚憶華嚴居。
華嚴初來理荒廢，布衣小艇披茭蒲。
蛙鳴不知官與私，莫來亂我夜讀書。
人懷忠直及其子，遺愛何止屋上烏。
小范更無膏粱氣，閉門一味如蠹魚。
肯爲山林獨往計，且隱市朝行坦途。
嗟我與君涉世疏，短綆汲深爾自愚。
行歌道上慚妻孥，坐令家無甔石儲。
欲將大隱欺誰歟，人不吾以曷早圖。
未須直學西山夫，槁項終爲山澤臞。